
ΔΕΛΤΙΟ ΤΥΠΟΥ
08/08/2013
Εκ μέρους του Δ.Σ. της Πανελλήνιας Ένωσης Καθηγητών Αγγλικής Δημόσιας Εκπαίδευσης (Π.Ε.Κ.Α.Δ.Ε.) ο Πρόεδρος και ο Αντιπρόεδρος της Ένωσης συνάντησαν τον Υφυπουργό του Υ.ΠΑΙ.Θ κ. Κεδίκογλου την Πέμπτη 08/08/2013 και συζήτησαν τις προτάσεις για τη διδασκαλία της Αγγλικής στο Νέο Λύκειο. Μετά τη διαβεβαίωση ότι τα Αγγλικά δεν αποκλείονται τελικά από το Λύκειο και οι συνάδελφοι δεν διατρέχουν τον κίνδυνο να χάσουν τις θέσεις τους, τόνισαν την ανάγκη ενίσχυσης της διδασκαλίας της αγγλικής γλώσσας με τη χρήση των Νέων Τεχνολογιών για την οποία είναι απολύτως απαραίτητη η επιμόρφωση των εκπαιδευτικών Ξένων Γλωσσών στις ΤΠΕ Β΄ επιπέδου. Επίσης πρότειναν και την αξιοποίηση από το ΙΤΥΕ-Διόφαντος του έντυπου και ηλεκτρονικού υλικού που έχει δημιουργηθεί για τις εξετάσεις του Κρατικού Πιστοποιητικού Γλωσσομάθειας (ΚΠγ). Με την ευκαιρία της εισαγωγής της διαβαθμισμένης εξέτασης επιπέδου Γ1-Γ2, και εφόσον πρόθεση του Υ.ΠΑΙ.Θ. παραμένει η διασύνδεση του ΚΠγ με το δημόσιο σχολείο, επεσήμαναν ότι το έντυπο υλικό θα πρέπει να τυπώνεται σε μορφή βιβλίου και να διανέμεται από το ΙΤΥΕ-Διόφαντος, ιδιαίτερα στο Λύκειο όπου τα βιβλία δεν διατίθενται δωρεάν. Τέλος ζήτησαν να μοριοδοτηθεί με νομοθετική ρύθμιση η γνώση της ξένης γλώσσας η οποία πιστοποιείται αυτοδικαίως με την απόκτηση του πτυχίου. 
Η τελική πρόταση του Υ.ΠΑΙ.Θ θα ανακοινωθεί επισήμως την Παρασκευή 09/08/2013 οπότε και θα κατατεθεί στη Βουλή των Ελλήνων προς διαβούλευση, ενώ πρόκειται να κατατεθεί προς ψήφιση περί τα τέλη του μήνα. Η Π.Ε.Κ.Α.Δ.Ε.,σε συνέχεια της προσπάθειας για την ενίσχυση της διδασκαλίας των Αγγλικών, καλεί όλους τους ενδιαφερόμενους να συμμετέχουν σε ηλεκτρονική ψηφοφορία υπέρ της διατήρησης και ενίσχυσης του μαθήματος της Αγγλικής στο Νέο Λύκειο στον υπερσύνδεσμο http://www.gopetition.com/petitions/ναι-στη-διδασκαλία-των-αγγλικών-στο-νέο-γενικό-λύκειο.html
